འདབ་ཆགས་ཕལ་མོ་ཆེས་འཁྲིག་སྦྱོར་བྱས་པའི་རྗེས་ལ་གཞི་ནས་བྱ་ཚང་བཟོ་ཞིང་།སྐོར་ཞིག་གིས་བྱ་ཚང་བཟོས་རྗེས་འཁྲིག་སྦྱོར་ལ་ཞུགས་པ་ཡིན།བྱེའུ་ཅོ་གའི་འཁྲིག་སྦྱོར་གྱི་དུས་ལ་ཞིབ་ཏུ་བརྟག་དཔྱད་བྱ་མ་ཐུབ་མོད།བྱ་ཚང་བཟོ་བའི་དུས་ནི་སྤྱིར་བཏང་དུ་ཕྱི་ཟླབར་ཡིན།དེ་ཡང་འདབ་ཆགས་རིགས་མི་མཐུན་པ་ལ་བྱ་ཚང་གི་བཟོ་སའི་གནས་ཀྱང་གཅིག་མཚུངས་མིན་ཏེ།དཔེར་ན།ཐང་དཀར་སྨུག་གཉིས་དང་།གོ་བོ་སོགས་ཀྱིས་བྲག་ཐེམ་དུ་བྱ་ཚང་བཟོ་ཞིང་།སྐྱ་ཀ་དང་།འུག་པ།བྱ་རོག་སོགས་ཀྱིས་སྡོང་བོའི་རྩེ་དང་ཡང་ན་ཁོང་སྟོང་བ་ཡིན་པའི་སྡོང་པོའམ་ཡལ་གའི་ཁོག་དང་།བྲག་ཁུང་བཅས་སུ་ཚང་བཟོ་བ་ཡིན།བྱ་ཝང་གིས་ནགས་གསེབ་དང་རྩྭ་གསིང་བཅས་སུ་བྱ་ཚང་བཟོ་བ་དང་།ཁང་བྱེའུ་ལྟ་བུར་མཚོན་ན་ཁང་བའི་ལྕམ་འོག་སོགས་སུ་ཚང་བཟོ་བ་ཡིན།བྱེའུ་ཅོ་གའི་ཚང་བཟོ་སའི་གནས་ནི་ཆར་ཆུ་དང་ཉི་འོད་ཀྱིས་ཐད་ཀར་དུ་གནོད་སྐྱོན་མི་ཐེབས་པ་དང་མི་དང་སྲོག་ཆགས་གཞན་གྱིས་ཅུང་མཐོང་དཀོན་པའི་ཐང་མ་ལྡུམ་ཚོམ་བུར་སྐྱེས་པའི་བར་གསིང་དང་།ས་ཕུང་དང་རྡོ་ཕུང་གི་སྐྱིབས།ཨ་བྲའི་ཁུང་བུ་རྙིང་བའི་སྐྱིབས་སོགས་ཡིན།ཐེངས་འདིར་གཡུ་བཟང་ཐང་སྟོད་དུ་ཁོ་བོས་མཐོང་བའི་བྱ་ཚང་མང་པོ་ཞིག་སྔོ་སྨན་རེ་ལྕག་པ་དང་རི་ཤོ་སོགས་ཚོམ་བུར་སྐྱེས་པའི་བར་གསིང་དུ་བཟོས་ཡོད།